Studiu. Unde își vor petrece românii noaptea dintre ani. Rezervările se fac pe ultima sută de metri, de teama virusului.
Peste 55 % dintre respondenți vor să călătorească, dar nu au făcut încă rezervări. Românii își vor petrece Revelionul în cazări mici, la munte. Prețurile pe care le acordă pentru o noapte sunt cuprinse între 100 și 300 de lei.
Maldive sau Zanzibar au fost printre cele mai căutate destinații în pandemie. La 2.000 de euro pachetul, clienții pot petrece noaptea dintre ani într-un paradis exotic. Totuși, potrivit studiului Travelminit, tendința românilor este să călătorească tot prin țară. Iar rezervările se fac pe ultima sută de metri de frica virusului."Printre români există o dorință de a călători, însă se tem să își rezerve vacanța, pentru că nu știu cum evoluează cazurile de coronavirus și ce se poate întâmpla. Jumătate dintre respondenți vor să își rezerve cazare de mici dimensiuni, la munte, în zone retrase și liniștite. Nu prea mai este la modă hotelul, ci o cabană, o vilă, sau un apartament. Proprietarii spun că există o tendință în anul pandemiei de a rezerva cazarea pe ultima sută de metri. Dacă vorbim de o noapte de cazare, cei mai mulți spun că vor aloca între 100 și 200 de lei", a transmis Irina Apetrii, corespondent Aleph News."În timp ce 29% dintre respondenți spun că vor aloca undeva la 200-300 de lei. Ca facilități, ar fi prețurile accesibile, pachetele cu mese incluse sau posibilitatea de a servi masa și ca unitatea de cazare să aibă servicii de relaxare incluse, precum saună, jacuzzi sau posibilitatea de a închiria integral unitatea de cazare", a adăugat Irina Apetrii.